Wrokkige mense | News24
DAAR is mense onder ons wat krom trek onder die laste wat hulle dra. Nee, hulle is nie menslike pakdonkies nie.
Hulle is wrokkige mense. Hulle is mense wat swaar dra aan die seer van die verlede. Is jy een van hulle? Dit kan jy wees as jy 'n gevoel dra in jou hart teenoor iemand wat jou verwond het.
Dit kan jy wees as jy nog nie jou trauma saam met 'n professionele en empatiese persoon deurgewerk het nie. Dit kan jy wees as die Here se genade jou nog nie heel gemaak het nie.
Jy is dalk onregverdig behandel deur jou werkgewer of jou minnaar. Jy voel in die steek gelaat.
Jy is afgekraak, misbruik, of verneder voor mense. Wrokkige mense se woede vlam op en gaan soms oor in bekgevegte of fisiese gevegte.
Sommige mense dra die wrokke diep in hulle rond en die vlam verteer hulle van binne af. Hulle word siek en die hoofpyne of maagpyne of ander strespunte vernietig hulle stukkie vir stukkie.
Dalk voel jy dat dit wat jy tot hiertoe gelees het jou aanspreek. Jy kan daarmee saamstem.
Jy voel sommer weer die seer. Jesus se woorde in Matteus 5:22-23 ruk mens egter tot stilstand: "As jy jou gawe na die altaar toe bring en dit jou byval dat jou broer, of suster, iets teen jou het, laat staan jou gawe daar by die altaar en gaan maak eers vrede met jou broer en kom dan en bring jou gawe."
Destyds het jy 'n lam of iets anders na die priester toe gebring. Jy het jou sonde bely en hierdie dier is in jou plek geoffer.
Jesus sê nou aan sy hoorders dat as hulle na God toe kom vir vergifnis van sonde en hulle onthou dat iemand iets teen hulle het, moet hulle uit die "kerk" stap, alles los waarmee hulle besig is en eers gaan vrede maak met die een wat iets teen hulle het. Dan kan hulle weer kerk toe kom.
Jy voel dalk diep seergemaak deur iemand. Jesus vra jou vandag: "Wie het jy seergemaak?" Is jy bereid om, sover dit van jou afhang, te gaan vrede maak?